**Халатала Советлизиб**

**Зараллати гlядатуни урдяхъес**

Гьалабван районна Администрацияла заседаниебала заллизиб районна халатала Советла яргаличилси тlинтlси заседание бетаур, сунечирра районна шимазибад хlурматла ветеранти, шимала администрациябала вакилти, шимала мижитунала имамти жибарибси. Иличир кlел суал хlердариб. Илдазибад бекlлибиубсигъуна сабри адам вебкlибхlели буртlуси садакьала хlекьлизиб. Ил суалла чевкад заседаниеличив гъайухъунси районна халатала Советла председатель **Залимхан Гlямаровлира** бурили кьяйда, адам вебкlибхlели Сергокъалализир вебкlибсила гlелабтани шаригlятлизир чехlедаахъибти, зараллати гlядатуни дузахъули сари. Илди сари адам вебкlихlели,илала васият агниличи хlерхlеили,садакьала даршани пакетуни дуртlни, децl багьахъес бакlибти адамти ранг – рангла берклумани мекъличибван балхни, шаригlятлизир агарти вебкlибси 7, 40, 52 бархlи , дус, вецlал дус виънила гlядатуни дузахъни. Ахъри лебтани илди дузахъули хьалли, мискинтас, хlялалли хlербирутас илди дузахъес къиянни биъни, чеблумаура биркни. Адам вебкlибхlели илала гъамтала децl барес замана кавлули ахlен пакетуназира берк – бержлизира абархили. Ца гьатlи вайси гlядат леб. Буралли, децl бутlес бакlибти цацабехlтани бялгlя – муръа, адам вебкlибси цаибил бархlилизибал бехlкабихьили,политикала, хlякимдешла, шутlни – къумбала, масхуртала, бугьтантала «базарличи» шуркадалтули сари. Гьандушибти вайти гlядатуни дузахънила я вебкlибсилис, я мицlиртас сегъунсилра гlяхlдеш агара. Зарулти биалли халати лер. Вебкlибсилис биалли бегlлара гlяхlти секlал сари сай мицlирли левалли сунени дарибти гlяхlдешуни, Аллагьли хъардарибти дирули, къадагъадарибти хlедирули кални.

Гьандушибти ва цархlилти зараллати гlядатуни чараагарли урасес ва къадагъаладарес хlяжатли биъниличила бурули, заседаниеличиб гъайбухъун Сергокъалала шила мижитла имам **Д. Даудхlяжиев**, бузерила ветеранти **Ю. Юсупов, А. Мусаев, З. Мутаев,** **П. Мусаева**, Гlяялизимахьила мижитла имам **Н. Хlяжиев**, районна дявила ва бузерила ветерантала Советла председатель **Гl. Сулайбанов**, Ванашимахьила шила администрацияла бекlла заместитель **Х. Азиева**, районна прокурор **Гl. Гlялихlяжиев**.

Заседаниела бузерилизир бутlакьяндеш дариб ва гъайухъун районна администрацияла бекlла заместитель **М. Гlял. Мяхlяммадов.**

Ахирличиб лайикьси хlукму кьабулбариб ва ил бетурхахъниличи чехlеруди бузахъес районна халатала Советла председатель **З. Гlямаровличи** хъарбариб.

Илкьяйдали заседаниеличиб хlербариб Хlурхъила шилизивад дуравхъунси Чебяхlси Ватlа дергъла жигарла бутlакьянчи, СССР-ла спортла кункси атлетикала шайчив Северный Кавказлизивад цаибил мастер, жагьилтала насихlятчи ва адамлм у ахъли бихули калунси **Гlяли Холадаевич Гlисаевла** у Сергокъалала шила ца кьакьалис бедахънила ва чебяхlси Ватlа дергъла гlяхlгъабза игит, дявилати дахъал наградаби сархибси ургъан **Гlялим Пуленовла** юртла бяхlлизи мемориалла уркьули баршнила хlекьлизиб.

Иличибси заседаниели сунела хlянчи хъараахъур.

**Нушала корр.**

**Мубаракдирулрая!**

Х1урматла районланти, пачалихъла байрамличил – Дагъистан Республикала Конституцияла Бархlиличил уркlи-уркlиларад мубаракдирулрая!

Хьулчилибиубси Закон ихтиюртала шайчиб бекlлибиубси документ саби, суненира республикала халкьла гlямрула мягlничерти бяхlчибизуни дебадиахъубси, Россияла Федерацияла бутlали саби нушала пачалихъласи кабиз гьунчибикахъес багьандан, политикала – ихтиюртала шайчибси чlумаси хьулчи, илкьяйдали гражданское обществола, мерличиб чус чули гьуни чебиахънила кабизуни акlахъубси, халкьла мурадуначил экономикала ва социальный бяхlчибизла политика дурабуркlахъес имканбикlахъуси.

Дагъистан Республикала Конституцияла кьяйдурти детерхахъес багьандан районлантани чула ихтиярлизир лерти лерилра имканти пайдаладирниличи дирхес дигулра.

Хlурматла районланти! Дагъистан Республикала Конституцияла Бархlиличил хlуша гьачам гьатlира мубаракдирулрая, хlушаб даршудеш, къулайдеш ва район гьалабяхl башахъес багьанданси бузерилизир сархибдешуни диубли дигулра!

**М. Гlямаров, муниципальный районна бекl**

**М. Мяхlяммадов, муниципальный районна администрацияла бекl**

**Анцlбукь налогуназиб саби**

Шалгlеббухъунси алхlят бархlи (июльла 21) Сергокъалала шила базарличиб районти-ургабси налогунала инспекцияли, районна Администрацияла вакилра варх левли, базарла бег1тани сунечи хъарти налогуни лугнила хlекьлизибси ахтарди дураберкlибсири. Илала гlергъи, валлагь районна бекlли райцентрлизибси базар гlеркlахъули сай ибси хабар районнизи къалабали тlинтlбиуб. Илди хабурти мартил ахlенал бурахъес нуша районна Администрацияла экономикала отделла начальник **У. М. Гlусмановачи** дугьадизурра. Илини буриб:

- Базар кьяпlбарес ибси суал бекlлил ахъхlебиуб. Иличи ургlерли, нуша базар гьатlира халабаахънигlерлира. Илхlели адамтани вачар-чакарра тlинтlли дузахъес бирар. Ишаб анцlбукь налогуназиб саби. Дагъиста Президент **Р. Хl. Гlябдуллатlиповли** хъарбаркьни хlясибли, ахтардиби дурадуркlути сари лерилра базуртачир, тукентазир, заправкабазир, кафебазир, халкьлис къуллукъличи кадизурти лерилра илдигъунти мераначир. Илгъуна хlянчи дурабуркlуси саби лебилра республикализиб. Сенкlун базар абхьибси бархlиличирадала налогуни лугули ахlен, лерилра предприятиебани ил лугес хlяжатси биалра. Шалгlеббухъунси алхlят бархlи дураберкlибси ахтардили чебаахъили кьяйда, базарличир вачар-чакар дузахъутазибад базархlекь (пошлина) чебетаибдешличил бурчули саби, амма базарла хужаимтани чучи хъарти налогуни лугули ахlен. Нушала мурад ил суал арзни саби. Базар кьяпlбарниличила биалли сегъунтилра гъай диэс хlедирар.

Базарла хужаимтани ва налогуни дурчутани челукьуси ил суал ирзниличи дирхехlе, илхlелира базарличир вачурти дузахъути гlядатлати адамтас зарулти ахlекlахъубли.

**Нушала хасси корр.**

**Сабухъ - 2013**

**Заманаличиб ибгес хlяракатлизиб**

Ишди дуцlрумла бурхlназиб районна зяхlматчиби гlебшнила ризкьила сабухъ бурчули сакlубли саби. Сабухъличи цабехl разили саби, цабехl…



Ну чумал бархlи гьалав Кадиркентла СПК-ла ургубази вякьунра. Ишар, аршила ургубазир бузерилизи каилри комбайнаби, прессподборщик ва дехла автомашинаби. 531 гектарличи дагlунти анкlила, мухъила ва нихъяла сабухъ бучес жигарчебли бузулри ил СПК-ла механизаторти. Гlебшнила ризкьила сабухъ бурчниличи лайикьси хlядурдеш барилри ва бузути гьарил секlайзибад гlеббурцулри СПК-ла председатель **Гlямаров Мяхlяммадшапигlли.** ****

Илаб арши иршули комбайнабачиб бузути бахъхlила механизатор **Мяхlяммадов Тlагьирхlяжини** ва дурала районнизивад кумеклис вакlибси **Мяхlяммадов Багьаудинни** баркаллаличи лайикьси хlянчи бирулри. Комбайнлис гlергъи сунела прессподборщик бикули ва туйри адилхьули узулри **Мажидов Зубайру**. Туйри фермализи гечдирулри ва гlебнази лушулри. СПК-ла хlянчизартала къйгъи саби гlебшнила ризкьила сабухъ бурчнила хlянчи заманаличир хъараахъес.

**Суратуназиб: сабухъ бурчуйхlиб.**

**Д-Хl. Даудовла белкl ва суратуни.**

**Айдимир Каймаразов**

**Поэзияла сагаси тимхъ**

**Зулмукар**

Чумра зулму дарили

Чумра биргlябиргили,

Разили сай зулмукар

Сунес талихl баргили.

Рурхlули сар кlялгlнира

Урхl бузули делшунти,

Лер сунна машинтира

Хlярхlуби ахlелтlути.

Чини бала сецаду

Евроби ва долларти,

Бахъал саб гlянтlикlаби

Гьар бархlи барсбирути.

Вахъ сахъли «къукъуикlар»

Чилра мучлахlейрули,

Гlур ил пяхlли веткайхъур

Бебкlа хапли бакlили.

**Аба**

Дагьрилизир ухуси

Нурла шала сар аба,

Аба шулгlир лерсилис

Алжана саби дунъя.

Сабур, яхl чердикlибси,

Кьацl-шин бизиси аба,

Хlу рузули калунси

Чебиулрив ургуба?

Аршила мерлар арцlи

Чедиулрив, духъули,

Уркlбазир диги-карцlи

Чедиулрив, делгъули?

Бирули ахlен кьалли

Цали итиллис гlяхlдеш,

Чедиулрив, делгъули

Умути сахаватдеш.

Чинара, итхlеливан

Адамдешла макьамти,

Хlялалдеш, яхl, гъабзадеш

Черяхlдарес дучlути?

Хlергъулира агара

Разидешла хабурти,

Дегъуб бахълис дигути

Хъубзурала байрумти.

Хlябилра камкали леб

Уркlецlили бицlибти,

Гьар ганзлис чебиулра

Дард-шишимта берцlибти.

Аба, хlелагъуна яхl

Леб Къябала лусейзиб,

Сепайда, ил биахъес

Дунъяла гьар инсайзиб.

Аба, урхlлис мадакlаб

Хlедван къиянти бурхlни,

Кlили баркьибти – кlили

Абикьаб чула дурхlни.

Нуша – урегал дурхlя

Адикьес кацlиб гунзри,

Алжанала анхълизир

Аба, кацlаби хlуни.

Бахъал леб гьанна абни

Хlяя хlяридихьибти,

Гlукъа-къусла тlакьнази

Баркьибти лайбикlути.

Хlябра дахъдаили лер

Халати бунагьуни,

Ил багьандан диэсгу

Ишдицад балагьуни?!!!

Халкь хlербирулра или

Бикlулихьалли пачни,

Чула ахъти тухрачиб

Илдира саби пучли.

Гьар бархlи Берхlили нур

Ванзаличи дургьалра,

Ишхlелла гъаргъси инса

Рухlлизир нур агара.

Леб абни чула дурхlна

Гlямру цlудардарибти,

Хlебусули бисули

Хlулбала шин керхурти.

Хlечи гьаввакlибхlели

Раргадли хlу ряхlятли,

Уркlи бирар бирцlули

Аба, халал сяхlбатли.

Дусмала хъярхъси «дягlли»

Аба, нура архулра,

Дахъ-дахъал хатlабачил

Хlела амру бихулра.

Гlярафа дубурличиб

Бикиб наб балга барес,

Аллагьла Нурла шала

Хlедра тиладибарес.

- Бегlла халаси хlурмат

Чила барес гlягlниси? –

Ца адам гъамиубли

Хьарбаиб Идбаглизи (с.т.гl.в.)

- Бегlла халаси хlурмат

Бируси саб абала.

- Гьатlи гlур илис гlергъи

Бируси хlурмат чила?

- Илис гlергъира хlурмат

Бируси саб абала.

- Гьу, гlяхlси, хlяйнаэсил

Бируси хlурмат чила?

- Хlяйнаэсилра хlурмат

Бируси саб абала,

Гlур авнайсхlели хlурмат

Бируси саб адала.

Идбагли хlядислизиб

Бурибсири гьатlира,

Абала кьяшла удиб

Саби или алжана.

Чевяхlсили габ нушаб

Сабур, яхl ва пасихlдеш,

Иш дунъя бузахъути

Абнас бирахъес гlяхlдеш.

Аба агарси анкъи

Бирарну бахъ бяргlили,

Лебил дунъяла дурхlни,

Мяхlкамбарая абни!

**Цlелдуби…**

Хlера, гlурра вакlилра

Халал шила хlябрази,

Гьунивватес ца гьатlи

Инсан ахиратлизи.

Тlашли сари цlелдуби

Халати ва дурхъати,

Суратуни даршибти

Някьишличил делкlунти.

Дахъдикlули сар илди

Вацlала галгубиван,

Ишди гъай мицlиртази

Хlяйранни дурутиван:

«Ихаб, удиб, мер агу

Хаиндешлис, хамдешлис,

Хъямлис, гъарачидешлис

Зулмулис, къехlбадешлис.

Ихаб гlяхlдеш агара

Хазна халал бучибтас,

Хlярамти къаркъубачил

Ахъти кlялгlни делшунтас.

Ихаб игъбар агара

Ишаб зулму барибтас,

Ишаб, ахъри лебхlели,

Ятимла мас беркунтас.

Ихаб даим гlязаб саб

Ишав инсан кавшибтас,

Чус ца сабицун гьанни

Бахълис вайдеш барибтас.

Гlяламлис бархьси хlукму

Хlебарибти хlякимти,

Ихаб къияйзиб саби

Ишаб тухрачиб ахъти.

Ихаб кьутlкьули саби

Сихlрукьяби, палчиби,

Ихаб цlализиб саби

Къуртмаби-рушбатчиби.

Ихаб язихъли саби

Кlибяхlянти, кьиркьирти,

Вершаби, гlясикарти,

Ургар мез адилкьанти.

Ихаб пашманни саби

Уркlецlи г1яхl агарти,

Бегlти, унруби, шанти

Чули гьимбукlахъибти.

Дяхl цlударли саб ихаб

Хlебареси барибти,

Хlярамти берк-бержличил

Ишаб хlеркабиубти.

Чула бунагьуначи

Гьеч, пашманхlебиубти,

Ихаб мяхlрумли саби

Ишаб гъапурбиубти…»

Мицlиртази цlелдуби

Гъайдикlуливан сари,

Хlяйранни ва хумарли

Илди дикlутин сари:

«Нуша варакьдарнила

Агуну ихаб кункдеш,

Адам, мицlирли левай

Бирен алавтас гlяхlдеш!..».

**Гlяхlдеш бухънахlебиур**

Берхlила нурла удиб

Цlуэрила лявлизиб,

Зурбаси, ахъси галга

Тlашли саби вавназиб…

Хабар лебара илис

Саби тlашли бурънила,

Кьикlли кьунабарили

Ахирра беткайхънила?

Амаки ил гьанбуршу

Илиув калунсини,

Ил галгала цlедешла

Сунни тlем багьурсини.

Парчбикlули саб урунж

Умули ва рурхlули,

Аммаки мурт биалра

Саби илра белгъули.

Сеннира ил гьанбуршу

Хlяя лерси гьункьяни,

Илала шин держили

Милиги ахъибсини.

…Жагьли, жагалихlели

Инсан шадли, хамли сай,

Лямцlванн гlямру ардякьи

Велгъни хlебалули сай.

Цlара, шинра, палдара

Сари адамла гlямру,

Аркьян ил ванзализи

Даимлис гlеркlу «къапу».

Сунна ахъри лебхlели

Сахаватси, умуси,

Гlяхlдешуна виркьуси,

Кьудратла вегl валуси,

Илгъуна адам хlебкlар

Бубкlар чlянкlли кьаркьала,

Хlеркайрар хlялалтала

Хlяланазив уркlбала.

Гlяхlдеш бирул гlевурцу

Чевяхlси Аллагьлира,

Гlяхlдеш бухънахlебиур

Чини ил бараллира.

**Се саби поэзия?**

Чевяхlсиличи гъамси

Уркlила умудеш саб,

Хlегъдешла кlантl агарси

Хlялалдешла урунж саб.

Бикьурси поэзия

Идбагла хlялгъуна саб,

Илизирад чархьдикlар

Уркlецlи-ряхlмула заб.

Ахъбикlул, жагабикlул

Манзил лебси саб хъила,

Варъа бучес ласбикlул

Манзил хlеб сар мирхъила.

Манзил бирар поэтла

Назму белкlес гьав алкlул,

Пикруми парчдикlули

Уркlи цlаван ламбикlул.

Чебяхlси саб дурхъадеш

Къуръайзибси аятла,

Илгъуна саби гьуни

Гьарли-марси поэтла.

Хlяя хlегъта бугьтанти

Чедуршу поэтличи,

Гьарил кlибяхlян, мезлукь

Къаршиси сай иличи.

Дигахъис поэт чеэс

Пагьмули ахъварибси,

Адамтала уркlбазив

Нурличи шурухъунси.

Билшули саб нушачиб

Поэзия шаласи,

Хlергъулира поэтла

Тlама лихlбас гlязизси.

«Поэт ветарус» или

Леб цабехl хилтlбикlути,

Зера, шуркьра, варъара

Чуни гъудуркайути.

Дугl шайчир къелдикlанти,

Шинкья мяхlкамдарая,

Итира бамкьурлину

Гlиниз поэзияла.

**Дагъиста халкьла поэт**

**Хlямидхъа Мяхlяммадлис**

Дигахъис хlела тугъи

Баракатли дицlибти,

Кьацlван нешли берцlибси

Азир биркlайс бизити.

Хlела поэзияла

Урунж саби умуси,

Милигсили шарабван

Нунира хупlбируси.

Хlугъунти поэтуна

Бицlаллири иш дунъя,

Сирилавсила ахlи,

Хlергъиб инсанта гьуя.

Идбаглацад пасихlдеш

Гьанарар белкlаназиб,

Хlела у гlяхlлис буру

Дагъиста анкъурбазиб.

Аркьули сари дусми

Къяйбарили къургъиван,

Умули ва зукьили

Хlялани сар нургъбиван.

Мяхlяммад, цlумхlейкlехlе

Дусми аркьули или,

Цlумдикlеси убяхlдеш

Ахlенрану барили.

Кален даим гlяшикьли

Умул жагадешличи,

Дигили чархьикlули

Гlяхlдеш бирул инсайчи.

Хlу игъбарла адамри

Багьа, у ахъли дихул,

Гlяхlял виаб, шан виаб

Кьацlли, дигили валхул.

Хlу пагьмукарси виъни

Ил игъбар халал ахlен,

Адамдеш ахъли дихни

Ил гьунар камси ахlен.

Мяхlяммад, чебиулрив,

Далайчиби – «зубарти»,

Билшуси чирагълацад

Чузиб шала агарти?!

Чинаба, поэтуни,

Уркlбази нур лукlути,

Гъягъялизиб мургьиван

Декlарли лямцlбикlути?!

Нушаб шалаикlахъес

Ватаби хlу Аллагьли,

Хъумартаб хlечи гьуни

Бунагьли ва балагьли.

Лукlен, лукlен, Мяхlяммад

Аллагьли ахъри габну,

Хlела тугъачи хlерти

Даргантазиб бахъалну.

Кьацlра, шинра, гьавара

Гьар бархlи бизиигаб,

Хlела анкъиларсила

Дяхl Бацван шаладикlаб.

**Хlяким-алав лукьутас**

Дигахъу хlякимтасра

Гап-чяхlла гlяхlти устни,

Жагали хlяршдирути

Саби кабиръул утни.

Ахъси тахличив хlяким

Рахли къардванухъалли,

Итмаданал камбирар

Илис-алав лукьути.

Хапли къиян бакlили

Тахличивад кайкалли,

Бубшар илди гlярмиван

Лев мерлав увватурли.

Сагаси хlякимличи

Лябкьян кьанхlебиубли,

Илисра гlяхlбизахъес

Хъярчнала гlердирули.

Хlякимлис някъ гьабуцес

Савли гьала дуцlбулхъан,

Хlякимли хъатбяхъялли

Ил-алав делхъли булхъан.

Хlякимли кьял бигlялли

Чуни къача билгlули,

Леб илди хlербирули

Гlяхlси яшав бирули.

**Гlяхlцад хlянчи дариб**

Гьаларван дарибти къалабати чяхl - забли нушала шилисра гlяхlцад зарулти дарибтири. Илдала дурарад кlел халати шури кадикили гьундури гьалакадариб, ургубализи «Бахlла гlелала» бикlуси, гlукъа –къус лайдикlуси мерличи дукьес тяхlяр аги. Гьундури къулайси тяхlярличи душес нушаб трактор хlяжатлири, амма нушала илгъуна трактор аги. Илала хlекьлизир нуша районна гьундури дирнилизиб бузуси коллективла руководитель **Мяхlяммад Кьурбангlялиевличи** ва механик **Мяхlяммад Бяхlямгlялиевличи** тиладиличил дугьадизурра. Нушала тилади илдани гьамадли бартаахъур,нушачи трактор бархьиб. Ил тракторличив **Руслан** бикlуси дурхlя 3 бархlи узиб ва лерилра гьундури къулайси агиличи дулшиб, шурми уркасиб. Гьанна къулайти гьундури лер. Илди хlянчи дарибтачи шила шанти дебали разили саби, кlелра Мяхlяммадлис баркалла балахъули саби.

**М. Алхилаев, Бурдекила шила**

**администрацияла бекlла заместитель**

**Бакlниличи разивиубра**

Июльла 19 – личибадси райгазетализиб **Р. Гlябдуллатlиповла** выступление белчlунра. Илис ва иличил барх райойзи бакlибти жавабла хlянчизартас халаси баркалла. Райойзиб арцантала фабрика лебхlели лебил халкьлис пайдаласи сабри. Илаб бахъал адамти бузес хlянчи лерри. Халкьлисра фабрикала пайда камси ахlенри. Гьанна чум дус гlекlили палакат барилив ил?

Ца адамла ихтиярлизи бедили ил сен гlекlахъибсив, чисая гlяйибла вегl? Чисайсив ил фабрикала хужаим? Замана хlебаилив жаваб тlалаббарес?

Газета бучlуси гьарил адамли фабрикала хlекьлизиб сунела пикри белкlалри гlяхlсири.

Илкьяйдали Гlябдуллатlиповли, районна халкьлис гlяхlдешуни чини се баралли алкlанал, дурибти гъайра гlяхlдизур. Илини районна бекlла бузерилисра бархьси кьимат бедиб, къайгъначи кьабуликиб.

**Р. Ибрагьимов, Чебяхlси Ватlа дергъла бутlакьянчи.**

**Сергокъалала ши.**

**Нушачир агара**

Бахъал сергокъалаланти ишбархlилизиб чула азбуртазирти гlинзурбазир шин чяхlдикlниличи разили саби. Амма Сергокъалала шила Адроповла уличилси кьаькьалар гlергъити хlябал жумягlлизир шин агара. Ил кьакьализир кlел кран лер. Илдазирад ца кам-гьамтилра шин чяхlдикlути диалри нуша зигархlедикlира. Белики иш макьала белчlи гlергъилра районнизибти шинчибани нушачи пикри бяхlчиаэс. Эгер ил секlал баралри нуша илдас баркалла дикlира.

**Ил кьаькьализиб хlербирути Мухlтар Мяхlяммадов, Шапигl, Юсуп, Гlумар, Мяхlяммадсягlид, Гъалбецl, Гlябдулкьадир ва цархlилти**

**Цlуба халатунала бегlти**

**Ну разили калунра**

Иш биштlаси дила белкlлизиб наб дила хъалибаргла, узи-уршилак шайзибад райбольницала хlянчизартас баркалла багьахъес дигулра. Нуни цархlилти больницабира чедаибти сари, амма нушалагъунти-декlар дахъал агара. Ну гьалавра вакlибсира иш больницализи хатlа биубли. Хlялалдиабну чус итхlелира верцахъира ишдани ну. Итхlели реанимацияла отделениела заведующий **Мурад Мухтарович** ну къулайвиайчи дила мякьлавад сеналра камиубси ахlенри.

Иш яргализибра набчи халаси хlеруди ва уркlецlи бариб сай жагьил специалист виалра, сунела бузерила гlяхlси опыт лебси хирург **Рашид Гlябдуллаевичли.** Баркалла биаб хирург **Хlяжимурад Муртазагlялиевичлисра.** Ил набчи хlеруди барес ай хъайгlи ваши, ну больницализи хlевашахъули, перевязкаби дири, насихlятуни дури.

Илкьяйдали зягlиптачи уркlецlичебти сабри операционная сестра **Х. Закарьяева,** медсесатраби **М. Кьагьирова, У. Гlялисултlанова.** Ишар лебталалра уми хlеделкlаслира сай отделениела заведующийличибад бехlбихьили санитаркабачи бикайчи лебилра гапличи лайикьли бузулри. Ну кьяйда ил отделениела хlянчизартачи разилири набчил барх ца палатализи кабихьунтира.

Бурули бирар сай руководитель сегъуна виалра, илдигъунти бирар илала бекlдешлиубти хlянчизартира или. Бекl тухтур **Гlяли Хlяжиевич** сай тlалабкарси сайхlели саби хlянчизартира илкьяйда бузути. Хlуша челябкьлализирра илкьяйда дузахъес хlушаб чlумаси арадеш биаб, санигlятличи гъира каммабиаб, уркlила мурадуни дааб.

**М. Хl. Гlумарханов, Сергокъалала ши**

**Пагьмурти**

**Сагаси умуси тlама…**

Ишбархlилизир гъабзадешличила, мардешличила, дурхlни абикьес чебахъес хlейэси къиян кабихьибти бегlтачила, адамдешла гьунартачила, асилдешличила зайдикlути далуйти рахлира аргъес вирули ахlен. Сенкlун – хlедучlухlели. Ишбархlила лебилрара-сера далайчиби дигайла «ламилизиб», карцlайла «урхьназиб» саби. Илдани далуйтазир дучlути гъайра бахъли дучlули «делкунти», лихlбас детlибти, уркlбас анцlдукьунти сари. Халкьла яра поэтунала гъай гъарацlдарили, мар анкlила аршилизи арцlиван, чула мягlна агарти тугъира гъудуркаибти далуйти сари бахъли дучlути. Далай бучlусини гъайла автор рахлира урхlевру. Мукърачир дучlути далуйтачи биалли лехlихъуси рахлира хlейрар. Бекl пlякьбердесли ахъли дяхъибти накьра-ханала тlамалиуб селра аргъес тяхlяр хlебирар. Илдачила гъайикlалли гъай дебали дахъдиур. Ишбархlила мекъличи укьес гьариллис-декlар дигули ахlен.



Сергокъалала районна Админстрацияла заллизиб, ца байрамлис хасбарибси шадлихъ дураберкlили гlергъи районна культурала хlянчизартани далуйти делчlун. Иш яргалис сагаси далайчи дакlуухънили зал бицlибти адамти разибиахъуб. Ил биалли Убяхl Мулебкlила шила администрациялизи кабурхуси Бахlмахьилизив хlерируси **Хизрихlяжи Гlябдуллаев** сайри, сайра Бурхlимахьила урга даражала школализив учlуси.

Хизрихlяжини сунела бегlтас хасбарили белчlунси далайли лехlихъутачи гьарли-марли гlяхlси асар бариб. Илала гъайра далдикибтири, макьамра жагасири, тlамара. Илала бегlти, узи-рузи далайчиби хlебиалра, ил устадешличил далайикlулри. Илала далай духъяндитlунти хъутрачил кьиматлабариб. Шалгlеббухъунси дусла ноябрьличиб районна дурхlнала творчествола Юртлизиб дурхlнала далуйтала конкурс дураберкlибхlелира илини цаибил мер буцибсири. Чедибдешуни сархили сай илини илдигъунти цархlилти конкурсуначирра. Дагъистан Республикала культурала урибси хlянчизар, даргантала диги ва хlурмат сархибси далайчи **Мяхlяммад Гlябдулкеримовлира** илала пагьмулис гlяхlси кьимат кабатур. Мяхlяммадли илис ил шайчиб кумек бирули, гlевурцули, руркъули сай.

Эгер умцlуси виалли илдигъунти далайчиби районна гьарил шилизиб баргес вирар. Илгъуна умцlла биалли районна шимала культурала хlянчизартани гьаман-гьаман дурабуркlес гlягlниси саби. Нушачиб се бетарули? Районна кьадрила шадлихъ, балбуц дурабуркlуси замана далайбикlути мурталрара-сера цабехl далайчиби саби. Илди «цабехl» биъниличи дила къаршидеш агара. Далайбикlни илдала пагьмула гьунар ва чула хlянчи саби. Амма дусмадли цадехl гъайличил, цадехl макьамтачил цабех1 далайбикlни гlяхlси ахlен. 20-30 дус гьалар районна хозяйствобала, учреждениебала, организациябала ва предприятиебала коллективтани районна халкьлис концертуни чедиахъутири. Илди халкьлис гlяхlдилзутири. Гьалабван районна больницала хlянчизартани концерт-конкурс дураберкlиб. Илдала пагьмуртани бахъла уркlби разидариб. Культурала хlянчизартани илдазибад гlибрат касеси тяхlяр сабри. Районна культурала гlямрулис гьалаблагъуна чикъдеш хlяжатли саби.

Къантlли буралли, культурала гlямрулизир сагадешуни акlахъес, пагьмурти гlердуцес, хала бегlтала асилдеш даимдарес халаси хlяжатдеш леб.

Иш белкlлизив нуни гьанушибси Хизрихlяжигъунти, культурала гlямрулизи, рухlла дунъялизи умутличил абицlути уршби-рурсби нушала гlямрула умудешла шала саби. Илди г1еббурцесра г1яг1нити саби. Пагьмула ахъанайтачи гьундури г1ях1дираб, Хизрих1яжи!

**Айдимир Каймаразов**

**Суратлизив: Хизрихlяжи Гlябдуллаев**